Document ID: 31999R1420

Uredba Sveta (ES) št. 1420/1999
z dne 29. aprila 1999
o določitvi skupnih pravil in postopkov, ki se uporabljajo za pošiljke določenih vrst odpadkov v določene države nečlanice OECD
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti členov 113 in 130s(1) Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
skladno s postopkom iz člena 189c Pogodbe [3],
(1) ker člen 1(3)(a) Uredbe Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje [4] izključuje iz obsega uporabe navedene uredbe pošiljke odpadkov, ki so namenjeni le predelavi in so navedeni v Prilogi II k Uredbi, razen, med drugim, členov 17(1), (2) in (3);
(2) ker je skladno s členom 17(1) Uredbe (EGS) št. 259/93 Komisija vsem državam, za katere se ne uporablja Sklep Sveta OECD z dne 30. marca 1992 o nadzoru čezmejnega premeščanja odpadkov za predelavo, notificirala seznam odpadkov, določenih v Prilogi II k navedeni uredbi, in zaprosila za potrditev, da takšni odpadki v namembni državi niso predmet nadzora, ali je prosila, da te države navedejo, ali naj se za take odpadke uporabljajo kontrolni postopki, ki veljajo za odpadke iz Priloge III ali IV k navedeni uredbi ali postopek iz člena 15 Uredbe;
(3) ker so nekatere države navedle, da bi moral za take postopke veljati eden od teh kontrolnih postopkov; ker je Komisija dne 20. julija 1994 v skladu s členom 17(3) navedene uredbe sprejela Odločbo 94/575/ES [5], da bi določila ustrezne kontrolne postopke;
(4) ker mora Komisija v primeru, da taka potrditev ne prispe, po drugem pododstavku člena 17(1) Uredbe (EGS) št. 259/93 pripraviti ustrezne predloge za Svet; ker je zato treba na ravni celotne Skupnosti nujno vzpostaviti sistem ureditve trgovanja s takimi odpadki iz Skupnosti preko določitve ustreznih skupnih pravil in postopkov, ki se nanašajo na njihov izvoz;
(5) ker je treba upoštevati željo držav, ki so odgovorile, da ne želijo sprejeti nekaterih ali vseh vrst odpadkov, ki so navedeni v Prilogi II k navedeni uredbi; zato se teh vrst odpadkov ne sme izvažati v te države;
(6) ker v primeru držav, ki niso odgovorile, ne more izhajati, da molk pomeni strinjanje, in je zato primerno sprejeti podoben ureditveni okvir, da bi omogočili tem državam oceno vsake pošiljke posebej;
(7) ker v primeru držav, ki so odgovorile, da ne želijo sprejeti nekaterih ali vseh vrst odpadkov, ki so navedeni v Prilogi II k navedeni uredbi, ali niso odgovorile, obstaja možnost, da spremenijo svoje stališče ali da bodo odgovorile v prihodnosti; zato mora v okviru postopka odbora obstajati mehanizem za spremembo te uredbe;
(8) ker bo Komisija, kolikor hitro bo mogoče in najpozneje do 1. julija 1998, pregledala in spremenila Prilogo V k Uredbi (EGS) št. 259/93 in pri tem popolnoma upoštevala odpadke, ki so na seznamu odpadkov, sprejetem skladno s členom 1(4) Direktive Sveta 91/689/EGS z dne 12. decembra 1991 o nevarnih odpadkih [6], in na katerem koli seznamu odpadkov, ki so v smislu Baselske konvencije uvrščeni kot nevarni, in ustrezno prilagodila Uredbo (EGS) št. 259/93;
(9) ker mora Komisija redno obveščati države, ki so navedene v tej uredbi, o spremembah prilog A in B;
(10) ker v zvezi s pošiljkami v države AKP člen 39 Četrte konvencije AKP-ES, prepoveduje izvoz vseh odpadkov, navedenih v prilogah I in II Baselske konvencije; ker so poleg tega nekateri od teh odpadkov lahko navedeni v Prilogi II k Uredbi (EGS) št. 259/93; ker morajo biti v teh okoliščinah in da bi upoštevali mednarodne obveznosti Skupnosti, pošiljke takšnih odpadkov v države AKP prepovedane;
(11) ker mora biti jasno določeno, da so take snovi izločene iz področja uporabe te uredbe;
(12) ker mora Komisija redno pregledovati ureditev, ki jo uvaja ta uredba,
SPREJEL NASLEDNJO UREDBO:
Člen 1
Izvoz odpadkov, navedenih v Prilogi II k Uredbi (EGS) št. 259/93 in omenjenih v Prilogi A k tej uredbi, v države iz seznama v navedeni Prilogi A se prepove.
Člen 2
Kontrolni postopek, določen v členu 15 Uredbe (EGS) št. 259/93, se uporablja za izvoz v države, navedene v Prilogi B k tej uredbi, v zvezi s tistimi skupinam odpadkov, ki so namenjeni samo za predelavo in ki so navedeni v Prilogi II k Uredbi (EGS) št. 259/93.
Člen 3
1. Na zahtevo namembne države se kontrolni postopek, ki velja za to državo na podlagi te uredbe, spremeni v skladu s tem členom.
2. Komisija v skladu s postopkom iz člena 18 Direktive Sveta 75/442/EGS z dne 15. julija 1975 o odpadkih [7], in v sodelovanju z zadevno državo določi, kateri od kontrolnih postopkov se uporabi, to je:
(i) postopek, ki se uporablja za odpadke iz Priloge III ali Priloge IV k Uredbi (EGS) št. 259/93, ali
(ii) postopek iz člena 15 Uredbe (EGS) št. 259/93, ali
(iii) noben od postopkov iz odstavkov (i) ali (ii) zgoraj.
3. Komisija obvesti države članice o spremembah stališča namembne države najkasneje v 21 dneh po prejetju zahteve te države in čim prej v roku treh mesecev od prejetja zahteve predloži odboru iz člena 18 Direktive 75/442/EGS predlog svoje odločitve.
4. Razen tega se v primeru katere koli druge izredne spremembe okoliščin - na primer vojne, naravne katastrofe ali trgovinskega embarga, ki ga določijo Združeni narodi - ki bi ovirala kontrolni postopek, veljaven v skladu s to uredbo, lahko ta kontrolni postopek spremeni. Komisija lahko po postopku iz člena 18 Direktive 75/442/EGS, po potrebi po posvetovanju z namembno državo, odloči, kateri od postopkov iz odstavka 2 tega člena se uporabi.
5. Komisija skladno s postopkom iz člena 18 Direktive 75/442/EGS redno pregleduje prilogi A in B k tej uredbi, da bi ju uskladila s spremembami prilog k Uredbi (EGS) št. 259/93.
Člen 4
Kontrolne postopke, določene s to uredbo, Komisija pregleduje v rednih časovnih presledkih ob upoštevanju pridobljenih izkušenj. Prvi pregled bo opravila najpozneje v devetih mesecih po objavi te uredbe v Uradnem listu. Če rezultati pregleda vodijo k zaključku, da bi bilo primerno, lahko Komisija brez vpliva na določbe člena 3 pripravi nove predloge za Svet.
Člen 5
Komisija čim prej pregleda in spremeni to uredbo po postopku iz člena 18 Direktive 75/442/EGS, da bi jo uskladila z Uredbo (EGS) št. 259/93.
Člen 6
Ta uredba začne veljati 90. dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 29. aprila 1999.

Labels: 3
5
20